b'\n_START_ARTICLE_\nF\xc3\xa2nt\xc3\xa2na Lahovari\n_START_PARAGRAPH_\nF\xc3\xa2nt\xc3\xa2na Lahovari (F\xc3\xa2nt\xc3\xa2na George Em. Lahovary) realizat\xc4\x83 de sculptorul Carol Storck se afl\xc4\x83, \xc3\xaen prezent, \xc3\xaen Pia\xc8\x9ba Na\xc8\x9biunile Unite din Bucure\xc8\x99ti_NEWLINE_F\xc3\xa2nt\xc3\xa2na, comandat\xc4\x83 de c\xc4\x83tre prin\xc8\x9besa Zoe Su\xc8\x9bu \xc3\xaen 1903, a fost ridicat\xc4\x83 ini\xc8\x9bial \xc3\xaen fa\xc8\x9ba S\xc4\x83lii de Tir \xc8\x99i Gimnastic\xc4\x83. Monumentul, combinat cu o f\xc3\xa2nt\xc3\xa2n\xc4\x83, \xc3\xael comemoreaz\xc4\x83 pe politicianul \xc8\x99i ziaristul George Emanuel Lahovari. Pe soclul monumentului este d\xc4\x83ltuit\xc4\x83 inscrip\xc8\x9bia: dona\xc8\x9biune f\xc4\x83cut\xc4\x83 de principesa Zoe Soutzu \xc3\xaen memoria lui George Emanuel Lahovary.\n_START_SECTION_\nSf\xc3\xa2r\xc8\x99itul lui George Em. Lahovari\n_START_PARAGRAPH_\nGeorge Em. Lahovari, fratele cunoscutului om politic Alexandru N. Lahovari, a scris \xc3\xaen noiembrie 1897, \xc3\xaen ziarul conservator \xe2\x80\x9cL\xe2\x80\x99Independence Roumaine\xe2\x80\x9d, c\xc3\xa2teva articole \xc3\xaen care ataca politica lui Nicolae Filipescu \xc8\x99i ziarul Epoca, pe care \xc3\xael conducea, acuz\xc3\xa2ndu-l de duplicitate \xc8\x99i de apropiere fa\xc8\x9b\xc4\x83 de liberali, cel mai acid fiind Deux politiques, publicat la 27 noiembrie 1897_NEWLINE_Nicu Filipescu i-a cerut \xc3\xaen mod repetat lui Lahovari s\xc4\x83 \xc3\xaenceteze aceste atacuri. Deoarece atacurile nu au \xc3\xaencetat, Nicu Filipescu a considerat c\xc4\x83 i-a fost lezat\xc4\x83 onoarea \xc8\x99i l-a provocat la duel pe Lahovari, cer\xc3\xa2ndu-i \xe2\x80\x9es\xc4\x83 se ias\xc4\x83 \xc3\xaen teren\xe2\x80\x9d. Prietenii celor doi au sus\xc8\x9binut c\xc4\x83 nu existau suficiente motive pentru un duel, a\xc8\x99a c\xc4\x83 Lahovari \xc8\x99i-a cerut scuze, \xc3\xaencerc\xc3\xa2nd s\xc4\x83 evite confruntarea. Filipescu nu a acceptat scuzele, a ales spada ca arm\xc4\x83 \xc8\x99i "Sala de Tir \xc8\x99i Gimnastic\xc4\x83" ca loc pentru desf\xc4\x83\xc8\x99urarea duelului. Am\xc3\xa2ndoi participan\xc8\x9bii la duel erau conservatori de frunte, am\xc3\xa2ndoi erau buni spadasini, am\xc3\xa2ndoi descindeau din vechi familii boiere\xc8\x99ti, care d\xc4\x83duser\xc4\x83 \xc8\x9b\xc4\x83rii dreg\xc4\x83tori de seam\xc4\x83._NEWLINE_Lupta a fost scurt\xc4\x83 \xc8\x99i au fost \xc3\xaenc\xc4\x83lcate mai multe reguli din \xe2\x80\x9eCodul Dueli\xc8\x99tilor\xe2\x80\x9d. Nicolae Filipescu i-a aplicat adversarului o lovitur\xc4\x83 nepermis de puternic\xc4\x83, \xc3\xaen urma c\xc4\x83reia Lahovari a murit \xc3\xaen c\xc3\xa2teva minute sub ochii martorilor la duel. Pentru acest omor, justi\xc8\x9bia l-a condamnat pe Filipescu la \xc3\xaenchisoare, dar regele Carol I l-a gra\xc8\x9biat._NEWLINE_Ulterior, pe locul unde se afla Sala de Tir \xc8\x99i Gimnastic\xc4\x83 a fost construit Teatrul Regina Maria.\n_START_SECTION_\nParcursul monumentului\n_START_PARAGRAPH_\nDup\xc4\x83 demolarea, \xc3\xaen 1986, a Teatrului Regina Maria, care la acea dat\xc4\x83 ad\xc4\x83postea Teatrul de Operet\xc4\x83 din Bucure\xc8\x99ti, statuia a fost demontat\xc4\x83 \xc8\x99i depozitat\xc4\x83, pentru ca la sf\xc3\xa2r\xc8\x99itul anilor \'90 s\xc4\x83 fie instalat\xc4\x83 \xc3\xaen p\xc4\x83rcule\xc8\x9bul din spatele Blocului Turn. C\xc3\xa2nd au \xc3\xaenceput lucr\xc4\x83rile la A\xc8\x99ez\xc4\x83mintele Nadia Com\xc4\x83neci, monumentul a fost plasat \xc3\xaen fa\xc8\x9ba Blocului Gioconda, privind spre Pia\xc8\x9ba Na\xc8\x9biunilor Unite, unde se afl\xc4\x83 \xc8\x99i acum. F\xc3\xa2nt\xc3\xa2na nu a mai putut fi amplasat\xc4\x83 \xc3\xaen loca\xc8\x9bia in\xc8\x9bial\xc4\x83, deoarece acolo a fost construit \xc3\xaentre timp unul din "Gemenii Sitraco"._NEWLINE_\xc3\x8en scopul acestei reamplas\xc4\x83ri, \xc3\xaen 12 noiembrie 2007, Administra\xc8\x9bia Monumentelor \xc8\x99i Patrimoniului Turistic a lansat cererea de ofert\xc4\x83 pentru Lucr\xc4\x83ri de reamplasare a monumentului "F\xc3\xa2nt\xc3\xa2na G.Lahovary". Pentru restaurarea \xc8\x99i reamplasarea monumentului de for public F\xc3\xa2nt\xc3\xa2na Lahovary, \xc3\xaen Pia\xc8\x9ba Operetei, cum continu\xc4\x83 s\xc4\x83 i se spun\xc4\x83 de c\xc4\x83tre bucure\xc8\x99teni, Prim\xc4\x83ria Bucure\xc8\x99ti a alocat 1.300.000 mii de lei.'